Պետրոպոլիս

Պետրոպոլիս (պորտուգալերեն՝ Petrópolis, հայտնի է նաև Կայսերական քաղաք անվանումով), քաղաք և համայնք Բրազիլիայի հարավարևելյան տարածաշրջանում՝  Ռիո դե Ժանեյրոյի նահանգում։ Ընկած է երկրի և նահանգի մայրաքաղաքից  մոտավորապես 70 կիլոմետր դեպի հյուսիս-արևելք։ Լեռնային Ֆլումինենսե միկրոտարածաշրջանի խոշորագույն բնակավայրն է. 2010 թվականին անցկացված մարդահամարի տվյալներով համայնքի բնակչության թվաքանակը եղել է 305.917: Միկրոտարածաշրջանում ունի մարդկայն զարգացման ամենաբարձր ինդեքսը և համախառն ներքին արդյունքի ամենաբարձր ցուցանիշը։ Համարվում է ամենաապահով քաղաքը նահանգում և Բրազիլիայի խոշոր ու միջին մեծության քաղաքների շարքում հանցագործության ամենացածր ցուցանիշն ունեցողներից մեկն է։

Պատմություն 
Քաղաքը՝ որպես բրազիլական կայսրերի ամառային կեցավայր, 1843 թվականի մարտի 16-ին հիմնադրել է Բրազիլիայի վերջին կայսր Պեդրու Երկրորդը, ում պատվին էլ այն անվանակոչվել է Պետրոպոլիս։ Կայսեր աճյունն ամփոփված է Պետրոպոլիսի տաճարում, իսկ թագը պահվում է քաղաքային թանգարանում։

XIX դարի վերջերին Պետրոպոլիսը եղել է բրազիլական հասարակության ընտրախավի ամենասիրած առողջավայրը, 1894-1902 թվականներին՝ Բրազիլական առաջին հանրապետության օրոք՝ նաև Ռիո դե Ժանեյրո նահանգի վարչական կենտրոնը։ Ներկայումս նախագծեր են մշակվում Պետրոպոլիսը ներառելու Մեծ Ռիո դե Ժանեյրոյի մետրոպոլիսային շրջանի մեջ, որի հետ քաղաքական ու տնտեսական սերտ կապեր ունի։

Քաղաքում գործում են բավականին բարձր վարկանիշ ունեցող բարձրագույն ուսումնական հաստատություններ՝ երկու հանրային համալսարան՝ Ռիո դե Ժանեյրոյի նահանգային համալսարանը (UERJ), Ֆլումինենսեի դաշնային համալսարանը (UFF), նաև՝ տեխնոլոգիական կրթության դաշնային կենտրոնի մասնաճյուղը (CEFET-RJ):

Քաղաքում հանրային ուղևորափոխադրումները կազմակերպում են մի քանի ընկերություններ, որոնցից առաջատարը և խոշորագույնը Petrolta-ն է։

Համայնքային սահմանագծի ներսում է ընկած մերձատլանտյան անտառների կենդանական ու բուսական հարուստ աշխարհների պահպանությունը կազմակերպելու նպատակով 1989 թվականին հիմնադրված Տինգուա կենսաբանական արգելոցի շուրջ 26.260 հեկտարը։

Պետրոպոլիսում է իր կյանքի վերջին տարիներն անցկացրել ավստրիացի նշանավոր գրող Ստեֆան Ցվայգը, ով հենց այստեղ էլ 1942 թվականին ինքնասպանություն է գործել։

Վիճակագրություն 
Համախառն ներքին արդյունքը, 2005 թվականի դրությամբ, կազմում է   3.126.961 հազար ռեալ (տվյալները՝ Բրազիլիայի աշխարհագրության և վիճակագրության ինստիտուտի)։
Համախառն ներքին արդյունքը մեկ շնչի հաշվով, 2005 թվականի դրությամբ, կազմում է 10.219,00 ռեալ (տվյալները՝ Բրազիլիայի աշխարհագրության և վիճակագրության ինստիտուտի)։
Մարդկային ներուժի զարգացման ինդեքսը, 2000 թվականի դրությամբ, կազմում է 0,804 (տվյալները՝ ՄԱԿ-ի զարգացման ծրագրի)։

Կլիմա
Ըստ Köppen climate classification-ի դասակարգման՝ Պետրոպոլիսն ունի մերձարևադարձային, լեռնային, խոնավ կլիմա (Cwa). տեղումների միջին տարեկան քանակությունըհասնում է մոտավորապես 2.400 միլիմետրի։

Քույր քաղաքներ

  Բլումենաու, Բրազիլիա

Պատկերասրահ

Ծանոթագրություններ

Արտաքին հղումներ 

 Petrópolis City Hall 

Բրազիլիայի քաղաքներ
Բրազիլիայի բնակավայրեր